b'\n_START_ARTICLE_\nDemonstracije proti vladnemu zakonu o malem delu\n_START_PARAGRAPH_\nDemonstracije proti vladnemu zakonu o malem delu sta pripravili \xc5\xa0tudentska in Dija\xc5\xa1ka organizacija Slovenije 19. maja 2010 v Ljubljani. Udele\xc5\xbeilo se jih je ve\xc4\x8d kot 10.000 \xc5\xa1tudentov in dijakov iz cele Slovenije._NEWLINE_Prvotno je glasbeno-kulturna prireditev potekala na Kongresnem trgu, nato pa se je del demonstrantov odpravil proti Trgu republike. Po prihodu mno\xc5\xbeice pred stavbo Dr\xc5\xbeavnega zbora Republike Slovenije so se protesti sprevrgli v izgrede, ko so pri\xc4\x8deli demonstranti metati razli\xc4\x8dne predmete v parlamentarno poslopje. Organizator je demonstracije prekinil, nakar je policija pridr\xc5\xbeala okoli 30 protestnikov._NEWLINE_Kulturno za\xc5\xa1\xc4\x8diten portal je bil predvsem zaradi granitnih kock na mestih mo\xc4\x8dno po\xc5\xa1kodovan. Samo \xc5\xa1koda zaradi razbitega stekla je zna\xc5\xa1ala okoli 27.000 evrov. Manj\xc5\xa1e po\xc5\xa1kodbe so prejele bronaste plastike kot povr\xc5\xa1inski kamen, ter vrata in podboji; popolnoma pa je bila uni\xc4\x8dena bakrena obloga spodnjega dela vrat.'